
Terepi morfometriai és morfodinamikai vizsgálatok a Keleti-Mecsek Váraljai-völgy vízgyűjtőjén

Hazánkban a felső szakaszjellegű kisvízfolyások vizsgálata nem igazán elterjedt, márcsak morfológiai adottságaink okánál fogva sem, azonban e területek folyamatainak megismerése kulcsfontosságú lehet az egyre gyakoribb hirtelen és intenzív csapadékesemények miatt.
E kutatás célja, hogy morfometriai és morfodinamikai szempontok alapján megvizsgáljon egy középhegységi területen elhelyezkedő természetközeli vízfolyást. A mederformák térbeli elhelyezkedését és mintázatát, továbbá azok paramétereit vizsgálja összefüggésben a földtani alapokkal és antropogén hatásokkal.
A felhasznált vizsgálati módszert már számos vízfolyás kutatásánál használták, amivel egyértelmű szempontok alapján el lehet különíteni a vízfolyás szakaszait és jellegét. A terepi vizsgálatok és GIS szoftverek segítségével kvalitatív és kvantitatív adatokat hoztam létre, ezeket feldolgoztam és értelmeztem összefüggéseiket.
A kutatás alapján sikerült jobban megismerni egy felső szakaszjellegű vízfolyás eltérő szakaszjellegeit, formáit és azok összefüggéseit. Továbbá bizonyítani a vizsgálati módszer hazai alkalmazhatóságát és kiegészíteni a nagy fatorlaszok jelentőségével.

